#JongStemme: Watter eienskappe maak ŉ volk?Deur Louis van Wyk Louis van Wyk In ŉ vorige meningstuk het ek uitgelig dat jy dit beskerm wat jy ken en waaraan jy waarde heg. Hierdie beginsel geld nét soveel vir volke as wat dit vir individue geld. Die volk wat weet wat vir hom waardevol is, sal dit met alle mag beskerm. My vorige meningstuk het dus tot die gevolgtrekking gekom dat die volk wat nie sy eie uniekheid besef nie, ŉ baie groter gevaar loop om onder te gaan gegewe die feit dat hy nie eers sal oplet wat van hom weggeneem word nie. Die vraag oor “waarom ŉ volk homself moet ken” is dus beantwoord. Die vraag wat volg, is “wát moet hy ken en beskerm?”. Volke verskil, maar daar is universele faktore wat vir almal geld. Herkoms en erfenis Elke volk het deur die eeue heen foute gemaak. Menslike, politieke, ekonomiese en militêre foute. Maar nét so het elke volk ook unieke prestasies gehad op verskillende terreine. Vir ŉ volk om ingelig te wees oor sy agtergrond, verhoed nie alleen dat hy sy foute herhaal nie, maar nét so verhoed dit ook dat hy nie dit wat hom laat presteer het agterlaat nie. Taal Taal is nie net ŉ vorm van kommunikasie nie, maar ook ŉ eienskap wat vir elke volk spesiaal is. Elke taal beskik oor sy eie humor, sy eie literatuur en sy eie interpretasies. In Afrikaners se geval, was sy taal instrumenteel in ons ekonomiese en maatskaplike opheffing. Maar buiten die gevoel wat elke taal met sy volk verbind, is dit ook van kardinale belang tot die betrokke volk se opheffing. Talle akademici het al verklaar dat ŉ kind die beste leer in die taal waarin hy/ sy droom. Kultuur Hierdie begrip is natuurlik baie breed en dis juis die breë begrip wat dit so moeilik maak om dit te beskerm. Kultuur is die samevatting van ŉ verskeidenheid gebruike, gewoontes, tradisies, maniere en waardes. Sommige is groter en meer prominent as ander. ŉ Klein, dog belangrike gewoonte in die Afrikaner gemeenskap, is vir die jonger geslagte om ŉ ouer mens as “oom” of “tannie” aan te spreek. ŉ Groter en dieper filosofiese kenmerk sal byvoorbeeld ons Protestantse godsdiensbeoefening wees. Beide klein en groot gebruike van kultuur is egter belangrik en albei kan op verkillende maniere weggeneem of afgebreek word. Om die kleiner voorbeeld te gebruik waar ouer mense as “oom” of “tannie” aangespreek word – hierdie mag ŉ klein gebruik wees, maar die respek wat agter dit staan speel op die einde ŉ baie groter rol vir die breër samelewing sowel as die kultuur. In Suid-Afrika (en op daardie noot, die wêreld) beleef ons ŉ gebrek aan respek vir die medemens. Die groter voorbeeld van die geloofsbeoefening is nét so belangrik – die staat het al bewys dat hy bereid is om staatskultuur bo geloof te bevorder. Hierdie faktore beantwoord dus “wát” elke volk maak en dit moet as vanselfsprekend aanvaar word dat elke groep dit sy plig maak om dit te beskerm en te bevorder. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.